b'\n_START_ARTICLE_\nLjutomerski kasa\xc4\x8d\n_START_SECTION_\nOpis\n_START_PARAGRAPH_\nLjutomerski kasa\xc4\x8d je konj skladne telesne gradnje, srednjega okvirja, dobrohotnega in \xc5\xbeivahnega zna\xc4\x8daja ter pravilnih in izdatnih hodov. Telesna zgradba in srednje dolge noge omogo\xc4\x8dajo racionalne hode, \xc5\xa1e posebej v kasu, da lahko konj z malo energije premaga najdalj\xc5\xa1o pot. Glava je suha in srednje velika, vrat je mi\xc5\xa1i\xc4\x8dast, srednje dolg do dolg. Telo je dolgo, \xc5\xa1iroko in globoko. Viher je dobro formiran, hrbet je srednje dolg in pro\xc5\xbeen. Ledja so \xc5\xa1iroka in mi\xc5\xa1i\xc4\x8dasta. Tudi kri\xc5\xbe je \xc5\xa1irok, dolg in mi\xc5\xa1i\xc4\x8dast. Ljutomerski kasa\xc4\x8d je zgodaj zrela pasma, zato obi\xc4\x8dajno s treningi pri\xc4\x8dnejo pri starosti enega leta, s tekmovanjem pa pri dveh letih. Mo\xc5\xbene so razli\xc4\x8dne barve dlake, prevladujejo pa \xc5\xbeivali rjavih barvnih odtenkov. _NEWLINE_\xc5\xbdrebci dosegajo ple\xc4\x8dno vi\xc5\xa1ino med 155 cm in 165 cm, kobile pa med 150 in 165 cm.\n_START_SECTION_\nRaz\xc5\xa1irjenost in uporaba\n_START_PARAGRAPH_\nPrvotno so to pasmo uporabljali v prevozni\xc5\xa1tvu, pa tudi za delo na kmetijah. Veliko konj te pasme so uporabljali tudi v vojski. Danes se ljutomerski kasa\xc4\x8d uporablja predvsem v kasa\xc5\xa1tvu, za turisti\xc4\x8dno jahanje in vo\xc5\xbenjo v vpregi. Vzrejna sredi\xc5\xa1\xc4\x8da so v Ljutomeru, Mariboru, Komendi, \xc5\xa0entjerneju in Ljubljani. V letu 2000 je bil stale\xc5\xbe ljutomerskega kasa\xc4\x8da v Sloveniji ocenjen na 1100 \xc5\xbeivali. Od tega je bilo v register vpisanih 315 kobil, plemenilo pa je 44 \xc5\xberebcev.'